Bæjarráð Bolungarvíkur hefur samþykkt að tilboði Ósafls í snjóflóðavarnir í Bolungarvík verði tekið en fyrirtækið var lægstbjóðandi í verkið . Tilboðið hljóðar upp á 566.781.402 krónur og er 77.93% af kostnaðaráætlun verksins . Ósafl er fyrirtæki í eigu Íslenskra aðalverktaka og Marti Contractors og var stofnað um gerð Bolungarvíkurganga . Varnargarðurinn í Bolungarvík á að vera um 18 til 22 metra hár og 700 metra langur þvergarður , staðsettur þar sem Dísarland er nú . Auk þess verða 8 keilur ofar í fjallinu . Áætlað er að í varnarvirkin fari um 400 þúsund rúmmetrar af fyllingarefni sem reiknað er með að fáist innan framkvæmdasvæðisins . Áætlaður heildarkostnaður við byggingu varnarvirkjanna er 750 milljón krónur en endanlegur kostnaður ræðst þó af þeim tilboðum sem berast í verkið . Gert er ráð fyrir að bygging varnanna taki 2 - 3 ár .